P6_TA(2006)0495

Η εφαρμογή της Εθνικής Στρατηγικής Ασφάλειας στο πλαίσιο της ΕΠΑΑ

Ψήφισμα του Ευρωπαϊκού Κοινοβουλίου σχετικά με την εφαρμογή της Ευρωπαϊκής Στρατηγικής Ασφάλειας στο πλαίσιο της ΕΠΑΑ (2006/2033(INI))

Το Ευρωπαϊκό Κοινοβούλιο,

- έχοντας υπόψη την Ευρωπαϊκή Στρατηγική Ασφάλειας, την οποία ενέκρινε το Ευρωπαϊκό Συμβούλιο στις 12 Δεκεμβρίου 2003,

- έχοντας υπόψη τη Συνθήκη για τη θέσπιση Συντάγματος της Ευρώπης, η οποία υπογράφηκε στη Ρώμη στις 29 Οκτωβρίου 2004,

- έχοντας υπόψη τα συμπεράσματα της Προεδρίας των Ευρωπαϊκών Συμβουλίων της 16ης- 17ης Ιουνίου και 15ης- 16ης Δεκεμβρίου 2005, και ιδίως τις εκθέσεις της Προεδρίας σχετικά με την Ευρωπαϊκή Πολιτική Ασφάλειας και Άμυνας (ΕΠΑΑ),

- έχοντας υπόψη το ψήφισμά του της 14ης Απριλίου 2005 για την Ευρωπαϊκή Στρατηγική Ασφάλειας [1],

- έχοντας υπόψη τη στρατηγική της ΕΕ κατά της διάδοσης όπλων μαζικής καταστροφής, που προσυπέγραψε το Συμβούλιο στις 9 Δεκεμβρίου 2003,

- έχοντας υπόψη την έκθεση "Ευρωπαϊκή δύναμη προστασίας των πολιτών: Europe Aid" του Μαΐου 2006 από τον πρώην Επίτροπο Michel Barnier,

- έχοντας υπόψη τα συμπεράσματα της συνεδρίασης της Διοικούσας Επιτροπής του Ευρωπαϊκού Οργανισμού Άμυνας του Σεπτεμβρίου 2005,

- έχοντας υπόψη το ψήφισμά του της 2ας Φεβρουαρίου 2006 σχετικά με την ετήσια έκθεση του Συμβουλίου προς το Ευρωπαϊκό Κοινοβούλιο όσον αφορά τις κύριες πτυχές και τις βασικές επιλογές της ΚΕΠΠΑ, συμπεριλαμβανομένων των δημοσιονομικών επιπτώσεων στον γενικό προϋπολογισμό των Ευρωπαϊκών Κοινοτήτων — 2004 [2],

- έχοντας υπόψη το άρθρο 45 του Κανονισμού του,

- έχοντας υπόψη την έκθεση της Επιτροπής Εξωτερικών Υποθέσεων (A6-0366/2006),

Γενικά ζητήματα

Α. λαμβάνοντας υπόψη ότι η Ευρωπαϊκή Στρατηγική Ασφάλειας αποτελεί μέρος της γενικότερης Κοινής Εξωτερικής Πολιτικής και Πολιτικής Ασφάλειας (ΚΕΠΠΑ) και Ευρωπαϊκής Πολιτικής Ασφάλειας και Άμυνας (ΕΠΑΑ), σύμφωνα με την οποία μπορεί να αναπτυχθεί το πλήρες φάσμα της πιθανής πολιτικής δράσης της Ευρωπαϊκής Ένωσης — συμπεριλαμβανομένων των διπλωματικών και οικονομικών μέτρων, καθώς και των μέτρων αναπτυξιακής πολιτικής,

Β. λαμβάνοντας υπόψη ότι οι δημοσκοπήσεις τα τελευταία 10 χρόνια δείχνουν υψηλό επίπεδο αποδοχής και προκύπτει ότι περισσότεροι από το 60 % των πολιτών της ΕΕ τάσσονται υπέρ μιας κοινής εξωτερικής πολιτικής της Ευρωπαϊκής Ένωσης και περισσότεροι από το 70 % τάσσονται υπέρ μιας κοινής πολιτικής άμυνας της Ευρωπαϊκής Ένωσης· λαμβάνοντας υπόψη, επίσης, ότι άλλες έρευνες δείχνουν ότι δεν υπάρχει στήριξη για αυξανόμενες στρατιωτικές δαπάνες,

Γ. λαμβάνοντας υπόψη ότι η ασφάλεια και η καταπολέμηση της διάδοσης των όπλων μαζικής καταστροφής καθώς και της διεθνούς τρομοκρατίας θεωρούνται προτεραιότητα για την ΕΕ· λαμβάνοντας υπόψη ότι απαιτείται κοινή αντίδραση και κοινή στρατηγική στο πλαίσιο της ΕΠΑΑ,

Δ. λαμβάνοντας υπόψη ότι οι έλεγχοι στις εξαγωγές όπλων πρέπει να καταστούν αυστηρότεροι από την Ευρωπαϊκή Ένωση αλλά και διεθνώς,

1. αναγνωρίζει ότι η Ευρωπαϊκή Στρατηγική Ασφάλειας του Δεκεμβρίου 2003, η οποία βασίζεται σε πρωτοβουλία της Ελληνικής Προεδρίας, περιέχει εξαίρετη ανάλυση των κινδύνων που απειλούν τον σύγχρονο κόσμο και εκθέτει τις θεμελιώδεις αρχές της εξωτερικής πολιτικής της ΕΕ· υπογραμμίζει ωστόσο την ανάγκη να παρακολουθείται συστηματικά η εφαρμογή της, ώστε να είναι σε θέση να αντιδρά στις γεωπολιτικές εξελίξεις·

2. σημειώνει ότι, όπως εκτίθεται στην Ευρωπαϊκή Στρατηγική Ασφάλειας, η διεθνής τρομοκρατία, η διάδοση των όπλων μαζικής καταστροφής, οι περιφερειακές συγκρούσεις, τα αποδιαρθρωμένα κράτη και το οργανωμένο έγκλημα αντιπροσωπεύουν σήμερα τις σημαντικότερες απειλές για την Ευρωπαϊκή Ένωση και τους πολίτες της· υπογραμμίζει ότι ο αυξανόμενος ανταγωνισμός παγκοσμίως για τις πηγές νερού και ενέργειας, καθώς επίσης οι φυσικές καταστροφές και η ασφάλεια των εξωτερικών συνόρων της Ένωσης, πρέπει να συμπεριληφθούν ως στρατηγικός στόχος στην περαιτέρω ανάπτυξη της Ευρωπαϊκής Στρατηγικής Ασφάλειας· ανησυχεί για το ενδεχόμενο αναζωπύρωσης των ανταγωνισμών εξοπλισμών σε παγκόσμιο και περιφερειακό επίπεδο και τη συνεχιζόμενη διάδοση των συμβατικών όπλων·

3. αναγνωρίζει ότι η καταπολέμηση της διεθνούς τρομοκρατίας δεν μπορεί, ωστόσο, να επιτευχθεί μόνον με στρατιωτικά μέσα, και ότι η πρόληψη και πάταξη της τρομοκρατίας απαιτούν ένα ολόκληρο φάσμα μη στρατιωτικών μέσων όπως η ανταλλαγή πληροφοριών και η αστυνομική και δικαστική συνεργασία, για τα οποία απαιτείται πλήρης διοργανική και διαπυλωνική συνεργασία, και ότι απαιτείται η οικοδόμηση δημοκρατικών θεσμών, υποδομών και κοινωνίας των πολιτών στα διαλυμένα ή υπό διάλυση κράτη· τονίζει ότι μία από τις μεγαλύτερες συμβολές της ΕE στην πρόληψη της διεθνούς τρομοκρατίας είναι η ικανότητά της να είναι αποτελεσματική στην οικοδόμηση ή την ανοικοδόμηση των δημοκρατικών θεσμών, των κοινωνικών και οικονομικών υποδομών, της χρηστής διακυβέρνησης και της κοινωνίας των πολιτών, και να καταπολεμά επιτυχώς τον ρατσισμό και την ξενοφοβία·

4. επισημαίνει ότι η ΚΕΠΠΑ καλείται να προστατεύσει τους πολίτες της ΕΕ από τις απειλές αυτές, να προασπίσει τα καλώς εννοούμενα συμφέροντα της ΕΕ και να προωθήσει τους στόχους του Καταστατικού Χάρτη των Ηνωμένων Εθνών δρώντας ως παγκόσμιος υπεύθυνος παράγοντας για την παγκόσμια ειρήνη και τη δημοκρατία· υποστηρίζει σθεναρά την ιδέα της Ευρωπαϊκής Στρατηγικής Ασφάλειας ότι τα καλύτερα μέσα για την επίτευξη των εν λόγω στόχων είναι η "αποτελεσματική πολυμερής προσέγγιση", ήτοι οι διεθνείς θεσμοί και το διεθνές δίκαιο·

5. επαναλαμβάνει τη θέση του ότι η ΕΕ, μέσω της ΕΠΑΑ, οφείλει να επιτελεί το καθήκον της κατά πρώτο λόγο με μη στρατιωτικά και ειρηνικά μέσα, και με στρατιωτικά μέσα μόνον εάν όλες οι οδοί διαπραγμάτευσης έχουν διερευνηθεί συστηματικά και έχει διαπιστωθεί ότι οδηγούν σε αδιέξοδο· είναι της γνώμης ότι, κατά την εκτέλεση των θεμιτών αυτών καθηκόντων, πρωταρχικό μέλημα πρέπει να είναι ο πλήρης σεβασμός των ανθρωπίνων δικαιωμάτων και των θεμελιωδών ελευθεριών των πολιτών εντός και εκτός των συνόρων της ΕΕ·

6. θεωρεί ότι οι γεωπολιτικές προκλήσεις έχουν εξελιχθεί σημαντικά από τότε που εγκρίθηκε η Ευρωπαϊκή Στρατηγική Ασφάλειας το 2003, με αποτέλεσμα να απαιτείται η αναθεώρησή της έως το 2008 το αργότερο· είναι της γνώμης ότι η Ευρωπαϊκή Στρατηγική Ασφάλειας πρέπει να αναθεωρείται κάθε 5 χρόνια και ότι πρέπει να συζητείται στο Ευρωπαϊκό Κοινοβούλιο και στα κοινοβούλια των κρατών μελών·

7. επισημαίνει ότι ο αποτελεσματικός συντονισμός των πολιτικών και στρατιωτικών στοιχείων των απαντήσεων της διεθνούς κοινότητας στις κρίσεις είναι εξέχουσας σημασίας·

8. προτρέπει τα κράτη μέλη να στηρίξουν την κοινοβουλευτική διάσταση της ΕΠΑΑ, στο πλαίσιο της οποίας οι εξελίξεις σε θεσμικό και χρηματοδοτικό επίπεδο συμβαδίζουν με την επέκταση των κοινοβουλευτικών δικαιωμάτων ελέγχου· υπενθυμίζει ότι την ευθύνη του κοινοβουλευτικού ελέγχου της ΕΠΑΑ τη μοιράζονται τα κοινοβούλια των κρατών μελών και το Ευρωπαϊκό Κοινοβούλιο με βάση τα αντίστοιχα δικαιώματα και καθήκοντά τους δυνάμει των σχετικών συνθηκών και συνταγμάτων·

9. υποστηρίζει τις πρωτοβουλίες για τη σύσφιξη των σχέσεων και την ενίσχυση της ανταλλαγής πληροφοριών μεταξύ των κοινοβουλίων των κρατών μελών και του Ευρωπαϊκού Κοινοβουλίου σε σχέση με τα ζητήματα που αφορούν την ΕΠΑΑ, προκειμένου να καταστεί δυνατός ο όσο το δυνατόν πιο οργανωμένος και τακτικός διάλογος μεταξύ των κοινοβουλίων·

10. τονίζει ότι η Ευρωπαϊκή Ένωση πρέπει να είναι σε θέση να συμβάλει σημαντικά, προκειμένου:

α) να υπερασπίζει τον εαυτό της έναντι οποιασδήποτε υπαρκτής και αδιαμφισβήτητης απειλής για την ασφάλειά της·

β) να εξασφαλίζει την ειρήνη και τη σταθερότητα στη γεωγραφική περιοχή της πρωτίστως αλλά και σε άλλα μέρη του κόσμου, σύμφωνα με τις αρχές του Χάρτη των Ηνωμένων Εθνών·

γ) να πραγματοποιεί ανθρωπιστικές επεμβάσεις και επιχειρήσεις διάσωσης·

δ) να προλαμβάνει και να διαχειρίζεται συγκρούσεις και να προωθεί τη δημοκρατία και τον σεβασμό των ανθρώπινων δικαιωμάτων·

ε) να προωθεί τον περιφερειακό και παγκόσμιο αφοπλισμό·

11. τονίζει ότι, σε περίπτωση επίθεσης των ενόπλων δυνάμεων τρίτης χώρας στο έδαφος της ΕΕ, το ΝΑΤΟ παραμένει ο εγγυητής της συλλογικής άμυνας, αλλά προσδοκάται ότι η ΕΕ θα επιδείξει έμπρακτη αλληλεγγύη και θα παράσχει στο κράτος μέλος που δέχεται επίθεση κάθε αναγκαία συνδρομή, σύμφωνα με το άρθρο 51 του Χάρτη των Ηνωμένων Εθνών· επικροτεί την αυξανόμενη ικανότητα του ΝΑΤΟ να διαδραματίσει ρόλο σε επιχειρήσεις που διεξάγονται έξω από το έδαφός του· θεωρεί επίσης ότι το ΝΑΤΟ αποτελεί το ενδεδειγμένο φόρουμ για τον διατλαντικό διάλογο σε θέματα ασφάλειας·

12. αναγνωρίζει ότι οι ικανότητες των ενόπλων δυνάμεων των κρατών μελών και η διαθεσιμότητά τους για την ΕΕ επηρεάζονται από το γεγονός ότι τα περισσότερα κράτη μέλη είναι μέλη τόσο της ΕΕ όσο και του ΝΑΤΟ και διατηρούν σύνολο ενόπλων δυνάμεων στη διάθεση και των δύο οργανισμών· καλεί, ως εκ τούτου, την Ευρωπαϊκή Ένωση να συνεργαστεί στενά με το ΝΑΤΟ, ειδικά στον τομέα της ανάπτυξης ικανοτήτων·

13. τονίζει τη "στρατηγική αυτονομία" που ενυπάρχει στην Ευρωπαϊκή Στρατηγική Ασφάλειας, και ειδικότερα την ικανότητα πραγματοποίησης επιχειρήσεων εντός των ορίων του πεδίου εφαρμογής της ανεξάρτητα από άλλους παράγοντες, γεγονός που απαιτεί διαλειτουργικότητα και περισσότερο σταθερή και αξιόπιστη αλυσίδα εφοδιασμού με βάση την αμοιβαία υποστήριξη και συνδρομή, καθώς και την αποφυγή των επικαλύψεων και της ανεπαρκούς αξιοποίησης των σπανιζόντων πόρων σε ευρωπαϊκό επίπεδο ή μεταξύ κρατών μελών· προειδοποιεί για την άσκοπη επικάλυψη των προσπαθειών μεταξύ του NATO και της ΕΕ και μεταξύ των κρατών μελών και της ΕΕ·

14. θεωρεί ότι η ΕΠΑΑ διαθέτει επί του παρόντος περιορισμένους πόρους για πολιτικές και στρατιωτικές επιχειρήσεις· ζητεί ως εκ τούτου να συγκεντρώσει η ΕΕ τις ικανότητές της — προκειμένου να αναπτύξει την αξιοπιστία της ως παγκόσμιος παράγοντας — στη γεωγραφική της περιοχή, και ιδίως στα Βαλκάνια· κρίνει ότι θα πρέπει να αναπτυχθούν περαιτέρω ικανότητες, ώστε να μπορεί η ΕΕ να συμβάλλει ενεργά στη διευθέτηση συγκρούσεων και σε άλλα μέρη του κόσμου, σύμφωνα με τις αρχές του Χάρτη των Ηνωμένων Εθνών·

Ολοκληρωμένη πολιτικοστρατιωτική συνεργασία

15. χαιρετίζει την έμφαση της ΕΕ στην ενίσχυση της πολιτικοστρατιωτικής συνεργασίας στη διαχείριση κρίσεων και αναγνωρίζει ότι η ανάπτυξη πολιτικών ικανοτήτων διαχείρισης κρίσεων αποτελεί ευδιάκριτο γνώρισμα και παρέχει προστιθέμενη αξία στην ανάπτυξη της ΕΠΑΑ και σε ολόκληρο το φάσμα των αντιδράσεων για την πρόληψη των συγκρούσεων, την ανθρωπιστική παρέμβαση, την ανασυγκρότηση μετά τη σύγκρουση και την ειρήνευση· τονίζει την ανάγκη να εξασφαλισθεί η συμμετοχή των ειδικευμένων διεθνών και τοπικών ΜΚΟ και των δικτύων τους· προτρέπει τα κράτη μέλη και την Επιτροπή να καταβάλουν περαιτέρω προσπάθειες για την εφαρμογή συνεκτικής ευρωπαϊκής πολιτικής όσον αφορά την πρόληψη των συγκρούσεων σύμφωνα με το πνεύμα του Ευρωπαϊκού Συμβουλίου του Γκέτεμποργκ, της 15ης και 16ης Ιουνίου 2001·

16. ενθαρρύνεται από τις πρόσφατες απόπειρες στο πλαίσιο του Πολιτικού Βασικού Στόχου του 2008 να αποκατασταθεί η πρότερη έλλειψη έμφασης στην ανάπτυξη πολιτικών ικανοτήτων και δυνατοτήτων· ενθαρρύνεται περαιτέρω από τις δυνατότητες του Πολιτικοστρατιωτικού Πυρήνα και του Κέντρου Επιχειρήσεων να διαδραματίσουν σημαντικό ρόλο στην ανάπτυξη της προσέγγισης της ΕΕ για ολοκληρωμένη πολιτικοστρατιωτική συνεργασία και συντονισμό· συνιστά, ως εκ τούτου, την αναβάθμιση του Πολιτικοστρατιωτικού Πυρήνα και του Κέντρου Επιχειρήσεων προκειμένου να αποτελέσουν το ευρωπαϊκό στρατηγείο για τη διεξαγωγή πολιτικοστρα-τιωτικών αποστολών·

17. αναγνωρίζει ότι οι βασικές ικανότητες στον τομέα των δορυφορικών και αερομεταφερόμενων συστημάτων πληροφοριών, των ολοκληρωμένων συστημάτων τηλεπικοινωνιών και των στρατηγικών θαλάσσιων και εναέριων μεταφορών είναι ζωτικής σημασίας τόσο στις πολιτικές όσο και στις στρατιωτικές επιχειρήσεις διαχείρισης κρίσεων· ζητεί την έναρξη ολοκληρωμένων διαδικασιών έρευνας και ανάπτυξης από τον Ευρωπαϊκό Οργανισμό Άμυνας (ΕΟΑ) σε συνεργασία με την Επιτροπή σε τομείς που ενισχύουν ολοκληρωμένες και συντονισμένες πολιτικοστρατιωτικές προσεγγίσεις, και ιδίως στους τομείς των δορυφορικών και αερομεταφερόμενων συστημάτων πληροφοριών και των ολοκληρωμένων συστημάτων τηλεπικοινωνιών·

Διαχείριση κρίσεων

18. χαιρετίζει τη θέσπιση του παγκόσμιου συστήματος προειδοποίησης και συντονισμού για τις καταστροφές, το οποίο χρηματοδοτείται από την Επιτροπή σε στενή συνεργασία με τα Ηνωμένα Έθνη· επισημαίνει ότι το εν λόγω σύστημα βελτιώνει σημαντικά την ικανότητα αντίδρασης της ΕΕ·

19. σημειώνει τις δραστηριότητες του μηχανισμού επιχειρήσεων σε καταστάσεις έκτακτων ιατρικών αναγκών που συστάθηκε από την Επιτροπή· τονίζει τη σημασία του εν λόγω μηχανισμού σε σχέση τόσο με το απόθεμά του σε πληροφορίες και δεδομένα όσο και με την ικανότητά του να παρέχει προειδοποιήσεις για πανδημίες και επιδημίες, καθώς και για βιολογικές και χημικές απειλές· καλεί, ως εκ τούτου, το Συμβούλιο και την Επιτροπή να προβούν στις απαιτούμενες ρυθμίσεις μέσω των οποίων η Επιτροπή θα συμμετάσχει στον συντονισμό των μέτρων σε περίπτωση έκτακτων ιατρικών αναγκών και διασυνοριακών βιοτρομοκρατικών επιθέσεων

20. χαιρετίζει τις προσπάθειες της Επιτροπής για τη θέσπιση μιας κοινοτικής διαδικασίας για την προστασία από τις καταστροφές, περιλαμβανομένης της περίπτωσης σοβαρής τρομοκρατικής επίθεσης· σημειώνει ότι η εν λόγω διαδικασία βασίζεται πρωτίστως στις πληροφορίες μιας βάσης δεδομένων που περιέχει λεπτομέρειες σχετικά με τους διαθέσιμους εθνικούς πόρους για την παροχή βοήθειας· σημειώνει ότι το αποτέλεσμα εξοικονόμησης χρόνου της εν λόγω βάσης δεδομένων, η οποία προωθεί επίσης τις συνέργειες, θα μπορούσε να βελτιωθεί σημαντικά εάν ενσωματώσει το περιεχόμενο της βάσης δεδομένων που δημιουργήθηκε από το στρατιωτικό επιτελείο της ΕΕ, η οποία περιέχει λεπτομέρειες όλων των διαθέσιμων πόρων για τη διαχείριση κρίσεων· καλεί, ως εκ τούτου, το Συμβούλιο και την Επιτροπή να διεξαγάγουν τις απαραίτητες συνομιλίες και να υιοθετήσουν τα απαιτούμενα μέτρα προκειμένου να καταστεί δυνατή η προαναφερθείσα ενσωμάτωση·

21. χαιρετίζει τις προσπάθειες του Συμβουλίου να διασφαλίσει την ταχεία και αποτελεσματική ανάπτυξη των πολλών πόρων ΕΠΑΑ που είναι διαθέσιμοι σε περίπτωση καταστροφής· υπογραμμίζει εν προκειμένω πόσο επείγον είναι να αναπληρωθούν τα κενά σε σχέση με τον στρατηγικό συντονισμό των (αερο)μεταφορών· προτρέπει, ως εκ τούτου, τα κράτη μέλη να διαθέσουν την απαραίτητη χρηματοδότηση για την επίλυση του εν λόγω προβλήματος το συντομότερο δυνατόν· καλεί επίσης το Συμβούλιο να εξετάσει πολύ σοβαρά τις προτάσεις της προαναφερθείσας έκθεσης που υπέβαλε ο Michel Barnier, στις οποίες συμπεριλαμβάνονται ιδίως η δημιουργία άτυπου Ευρωπαϊκού Συμβουλίου Πολιτικής Ασφάλειας, ολοκληρωμένη ευρωπαϊκή προσέγγιση στην πρόβλεψη των κρίσεων, η συγκέντρωση των υπαρχόντων εθνικών πόρων και η δημιουργία ευρωπαϊκών προξενείων που θα βοηθούν τους πολίτες της ΕΕ στο εξωτερικό· ζητεί από το Συμβούλιο και την Επιτροπή να συνεργαστούν για τη βαθμιαία υλοποίηση των προτάσεων αυτών·

22. θεωρεί ότι η ανάπτυξη της ΕΠΑΑ έχει συντελέσει στην εμφάνιση "γκρίζων περιοχών" όσον αφορά τις εξουσίες του Συμβουλίου και της Επιτροπής σχετικά με την πραγματοποίηση πρωτίστως πολιτικών αποστολών· αναμένει ότι η έγκριση του μέσου σταθερότητας θα παράσχει κάποια αποσαφήνιση, χωρίς να επιφέρει αρνητικό αποτέλεσμα στην ευελιξία κατά τη διαχείριση κρίσεων που έχει επιδειχθεί έως σήμερα στην πράξη·

23. χαιρετίζει την πρόοδο που έχει σημειωθεί σε σχέση με τον Πολιτικό Βασικό Στόχο του 2008 και, ιδίως, την ανάπτυξη των σχεδίων για τη χρήση ομάδων πολιτικής ανταπόκρισης και ολοκληρωμένων στρατιωτικών ομάδων· επισημαίνει επίσης την ανάπτυξη εμπειρογνωμοσύνης σε σχέση με την καταπολέμηση του οργανωμένου εγκλήματος και της εμπορίας ανθρώπων· χαιρετίζει επίσης τη δημιουργία μιας πλατφόρμας κρίσεων στην Επιτροπή, η οποία έχει θέσει η ίδια ως στόχο την επιτάχυνση του αρχικού σταδίου των επιτόπιων αποστολών ΕΠΑΑ· καλεί το Συμβούλιο και την Επιτροπή να συντονίσουν τις προσπάθειές τους και προτείνει ως εκ τούτου τη δημιουργία ενός κοινού προγράμματος κατάρτισης για όλο το προσωπικό που εργάζεται σε αποστολές σχεδιασμού·

Εσωτερική ασφάλεια

24. επισημαίνει ότι κάθε πολιτική ασφάλειας έχει πρώτιστο καθήκον τη διασφάλιση της εδαφικής επικράτειας· αναγνωρίζει ότι οι πολίτες της Ευρώπης προσδοκούν πρωτίστως από μια ευρωπαϊκή αμυντική πολιτική σημαντική συμβολή στην προστασία της προσωπικής τους ασφάλειας σε συνδυασμό με τον σεβασμό των θεμελιωδών ανθρωπίνων δικαιωμάτων τους·

25. επισημαίνει ότι η ΕΕ οφείλει να διασφαλίσει τα εξωτερικά της σύνορα, να προστατεύσει τις ζωτικές της υποδομές, να εξαλείψει τα διεθνή δίκτυα χρηματοδότησης της τρομοκρατίας και να καταπολεμήσει το οργανωμένο έγκλημα· καλεί εν προκειμένω την Επιτροπή και τα κράτη μέλη να αναπτύξουν σύστημα ενοποιημένης διαχείρισης των εξωτερικών συνόρων της Ένωσης το οποίο δεν θα περιορίζει τον σεβασμό των ανθρωπίνων και θεμελιωδών δικαιωμάτων, καθώς και του ανθρωπιστικού δικαίου, ειδικά σε σχέση με τους πρόσφυγες και όσους ζητούν άσυλο·

26. επισημαίνει ότι η ΕΕ οφείλει:

- να διασφαλίσει την ελεύθερη ροή του εφοδιασμού για τη βιομηχανία και τους ιδιώτες καταναλωτές, ιδίως σε υδρογονάνθρακες, η οποία συνεπάγεται την ασφάλεια της ναυτιλίας, των πτήσεων και των αγωγών·

- να αμυνθεί σε περίπτωση επίθεσης στον κυβερνοχώρο η οποία ενδέχεται να διακόψει ζωτικές επικοινωνίες και χρηματοοικονομικά ή ενεργειακά συστήματα·

Ταχεία δράση βάσει του Χάρτη των Ηνωμένων Εθνών

27. επιδοκιμάζει το γεγονός ότι η Ευρωπαϊκή Στρατηγική Ασφάλειας, μολονότι δέχεται ότι η Ένωση, υπό το πρίσμα νέων απειλών, πρέπει να είναι έτοιμη να δράσει πριν από την εκδήλωση των κρίσεων και να αναλάβει έγκαιρη προληπτική δράση για την αντιμετώπιση των συγκρούσεων και των απειλών, πράττοντάς το βασίζεται ανεπιφύλακτα στον Χάρτη των Ηνωμένων Εθνών, ως θεμελιώδες πλαίσιο διεθνών σχέσεων·

Κανόνες δεοντολογίας/κατάρτιση

28. χαιρετίζει με μεγάλη ικανοποίηση το γεγονός ότι η συμπεριφορά του προσωπικού σε όλες τις επιχειρήσεις ΕΠΑΑ διέπεται από κατευθυντήριες γραμμές και γενικούς κανόνες δεοντολογίας που προβλέπονται σε έγγραφα· χαιρετίζει, στις εν λόγω κατευθυντήριες γραμμές και κανόνες, τις πρώτες ενδείξεις τήρησης των προτύπων και κανόνων ανθρωπίνων δικαιωμάτων· επιμένει ότι η συμμόρφωση με τέτοιους κανόνες πρέπει να είναι απολύτως υποχρεωτική και ότι οι επιτόπου επικεφαλής των επιχειρήσεων πρέπει να λογοδοτούν για την πειθαρχία και τη διαγωγή του προσωπικού τους, ακόμη και κάτω από συνθήκες ακραίας έντασης σε πολεμικές καταστάσεις· επιδοκιμάζει επίσης τις προσπάθειες διασφάλισης μεγαλύτερου κύρους στη διάσταση της ισότητας των φύλων στις διάφορες πολιτικές, τα προγράμματα και τις πρωτοβουλίες της ΕΠΑΑ στο μέλλον·

29. λαμβάνει υπό σημείωση τις προσπάθειες του Συμβουλίου για περαιτέρω ανάπτυξη των προσανατολισμένων σε συγκεκριμένους στόχους προγραμμάτων κατάρτισης ΕΠΑΑ — τόσο στρατηγικών όσο και επιχειρησιακών — για το διπλωματικό, στρατιωτικό και πολιτικό προσωπικό· αναμένει να καταστεί δυνατό για τους εμπειρογνώμονες του Ευρωπαϊκού Κοινοβουλίου να συμμετάσχουν στα εν λόγω προγράμματα· προσυπογράφει την προσέγγιση της θέσπισης ελάχιστων προδιαγραφών για την κατάρτιση του προσωπικού στις επιτόπιες αποστολές ΕΠΑΑ, και καλεί το Συμβούλιο να συνεργαστεί με την Επιτροπή και τα κράτη μέλη για την τυποποίηση όλων των μέτρων κατάρτισης σε όλα τα επίπεδα·

30. είναι της γνώμης ότι οι στρατιώτες θα εκτίθενται σε περιττούς κινδύνους αν η δομή διοίκησης, τα υλικά μέσα και ο οπλισμός τους δεν ανταποκρίνονται στις απαιτήσεις της επιχείρησης· θεωρεί, συνεπώς, ιδιαίτερα σημαντικό να εξασφαλίζεται ο επαρκής εξοπλισμός των μονάδων που θα τεθούν υπό τη διοίκηση της ΕΕ·

31. είναι της γνώμης ότι η αποτελεσματική χρήση στρατιωτικών ικανοτήτων δεν θα είναι δυνατή χωρίς τη σοβαρή ενίσχυση της ευρωπαϊκής ικανότητας προβολής ισχύος, περιλαμβανομένων των εναέριων και θαλάσσιων μεταφορών· αναγνωρίζει, εν προκειμένω τις προσπάθειες διαφόρων χωρών να αυξήσουν τις ικανότητες αερομεταφορών και τις αμφίβιες ικανότητές τους, καθώς και σχέδια για την απόκτηση περισσότερων αεροπλανοφόρων·

32. σημειώνει ότι στις πολυεθνικές επιχειρήσεις η χρησιμοποίηση διαφορετικών — και συχνά ασύμβατων — υλικών μέσων και όπλων από τις συμμετέχουσες μονάδες οδηγεί σε πρόσθετες δαπάνες και μειωμένη αποτελεσματικότητα· θεωρεί, ως εκ τούτου, ότι η ΕΕ πρέπει να προωθήσει μέτρα για την εναρμόνιση των υλικών μέσων και του οπλισμού με στόχο τη βελτιστοποίηση των πόρων και την αποτελεσματικότητα των πολυεθνικών επιχειρήσεων·

Συγκέντρωση πληροφοριών

33. επικρίνει το ιδιαίτερα σοβαρό γεγονός ότι οι μάχιμοι σχηματισμοί που βρίσκονται σήμερα υπό συγκρότηση δεν έχουν όλοι την ίδια πρόσβαση στις πληροφορίες που προέρχονται από τον αέρα και το διάστημα, και λυπάται που το προϊόν των εθνικών δορυφορικών συστημάτων συγκέντρωσης πληροφοριών Helios, SAR-Lupe και Cosmo-Skymed δεν είναι διαθέσιμο για όλα τα κράτη μέλη σε κοινή βάση·

34. Προκειμένου να αντιμετωπιστούν οι ελλείψεις αυτές:

α) συνιστά εντόνως να λάβουν οι συγκροτούμενοι μάχιμοι σχηματισμοί κοινό ή τουλάχιστον συμβατό εξοπλισμό στους τομείς της συγκέντρωσης πληροφοριών και των τηλεπικοινωνιών·

β) ζητεί να συσσωματωθεί η επόμενη γενιά δορυφορικών συστημάτων συγκέντρωσης πληροφοριών σε ένα ευρωπαϊκό σύστημα του οποίου το προϊόν θα είναι διαθέσιμο για σκοπούς στρατιωτικούς, αστυνομικούς και διαχείρισης καταστροφών χρησιμοποιώντας το δορυφορικό κέντρο στο Torrejón·

35. επισημαίνει ότι το ΝΑΤΟ αναπτύσσει επί του παρόντος το αερομεταφερόμενο σύστημα συγκέντρωσης πληροφοριών AGS (Airborne Ground Surveillance — Αεροεπιτήρηση Εδάφους) επιπροσθέτως προς τα εθνικά συστήματα που ήδη υπάρχουν ή τελούν υπό ανάπτυξη· επιμένει να καταστεί το σύστημα αυτό, επίσης διαθέσιμο σε όλα τα κράτη μέλη της ΕΕ, ειδικά στις μάχιμες μονάδες της ΕΕ·

36. θεωρεί ότι, στον τομέα των τηλεπικοινωνιών, είναι αναγκαίο να αναπτυχθεί ένα κοινό σύστημα για τη διοίκηση πολυεθνικών μονάδων· εκφράζει ως εκ τούτου την άποψη ότι ο εξοπλισμός του στρατού, της αστυνομίας και των οργανισμών πολιτικής προστασίας πρέπει να πληροί τις ίδιες τεχνικές προδιαγραφές, όπως συμβαίνει για παράδειγμα στη Φινλανδία·

Επιτήρηση των συνόρων

37. τονίζει τη σημασία της ενίσχυσης της συλλογικής ικανότητας της ΕΕ να προστατεύει τα εξωτερικά της σύνορα· ανησυχεί ιδιαίτερα για την ασυμβατότητα και την ποιότητα του εξοπλισμού επιτήρησης των συνόρων και υπογραμμίζει την ανάγκη νέας τεχνολογίας για τη θεραπεία της κατάστασης αυτής·

Μεταφορές

38. θεωρεί ότι, εφόσον οι μεταφορές, ιδίως οι στρατηγικές μεταφορές, συνιστούν βασική έλλειψη σε οιαδήποτε κοινοτική δράση διαχείρισης κρίσεων, θα ήταν άκρως επωφελής μια ευρωπαϊκή αυτόνομη διευθέτηση η οποία θα διασφαλίζει την πρόσβαση σε συμβατικές πολυτροπικές πολιτικές μεταφορές, θα βασίζεται σε μια ολοκληρωμένη πολιτική/στρατιωτική προσέγγιση και θα διασφαλίζει τις οικονομίες κλίμακας για όλους τους ευρωπαίους παράγοντες στη διαχείριση κρίσεων τόσο για τους σκοπούς της ΕΠΑΑ όσο και για την αντιμετώπιση των καταστροφών·

Αδυναμίες στη διαδικασία λήψης αποφάσεων της ΕΠΑΑ

39. θεωρεί ότι η διαδικασία λήψης πολιτικών αποφάσεων που προηγείται της απόφασης για την πραγματοποίηση αποστολής ΕΠΑΑ παρουσιάζει αρκετές αδυναμίες, όπως διαπιστώθηκε στην περίπτωση της αποστολής στη Λαϊκή Δημοκρατία του Κονγκό· καλεί, ως εκ τούτου, το Συμβούλιο να αναθεωρήσει τα διάφορα στάδια της διαδικασίας και, εάν χρειαστεί, να λάβει μέτρα για την εξάλειψη των εν λόγω αδυναμιών· υπενθυμίζει, εν προκειμένω στο Συμβούλιο και, ιδίως, στην επιτροπή πολιτικής ασφάλειάς του, την υποχρέωση διεξαγωγής διαβουλεύσεων με το Κοινοβούλιο·

40. επιβεβαιώνει το αίτημά του για απεριόριστη συμμετοχή, καθώς και το δικαίωμά του να διαβουλεύεται ετησίως, εκ των προτέρων, όσον αφορά τις επερχόμενες πτυχές και επιλογές της ΚΕΠΠΑ, όπως προβλέπεται από τις υφιστάμενες Συνθήκες· ζητεί μετ' επιτάσεως από το Συμβούλιο να ακολουθήσει μια πολύ περισσότερο ανοιχτή και διαφανή πολιτική ενημέρωσης, έναντι του Κοινοβουλίου, σε σχέση με την ΚΕΠΠΑ και την ΕΠΑΑ· επικρίνει εν προκειμένω την παρούσα διαδικασία πρόσβασης του Κοινοβουλίου στα "εμπιστευτικά έγγραφα" του Συμβουλίου, τα οποία στις περισσότερες περιπτώσεις περιέχουν μόνον πολύ γενικές πληροφορίες·

41. επαναλαμβάνει τη θέση του ότι καμία στρατιωτική αποστολή στην οποία εμπλέκεται η ΕΕ δεν πρέπει να αρχίζει εάν δεν προηγηθεί κατάλληλη ενημέρωση του Κοινοβουλίου και διαβούλευση μ'αυτό·

42. ζητεί οι δαπάνες για στρατιωτικά υλικά μέσα και οπλισμό να εγκρίνονται στο πλαίσιο προϋπολογισμών που υπόκεινται σε κοινοβουλευτικό έλεγχο· θεωρεί επομένως ότι πρέπει να αποφεύγονται οι παράλληλοι προϋπολογισμοί και μηχανισμοί, οι οποίοι δεν μπορούν να ελεγχθούν αποτελεσματικά ούτε από τα εθνικά κοινοβούλια ούτε από το Ευρωπαϊκό Κοινοβούλιο·

43. σημειώνει ότι ο προϋπολογισμός της Ευρωπαϊκής Ένωσης περιέχει διάφορα κονδύλια που αφορούν πτυχές της ασφάλειας, όπως είναι οι πιστώσεις για διαχείριση κρίσεων, για την ασφάλεια των εξωτερικών συνόρων και των ζωτικών υποδομών, για την έρευνα σχετικά με την ασφάλεια και για την υλοποίηση των προγραμμάτων Galileo και GMES (Global Monitoring for Environment and Security: παγκόσμιος έλεγχος για το περιβάλλον και την ασφάλεια)·

44. ζητεί ιδίως την περαιτέρω αύξηση των δημοσιονομικών πόρων για αποστολές διαχείρισης κρίσεων, για την ασφάλεια των εξωτερικών συνόρων, για την έρευνα σχετικά με την ασφάλεια και για το Galileo· μακροπρόθεσμα, ο τομέας της έρευνας για την ασφάλεια πρέπει να προσαρμοστεί στις απαιτήσεις χρηματοδότησης που ορίζονται από την Ομάδα Υψηλού Επιπέδου σχετικά με την έρευνα για την ασφάλεια·

45. ζητεί επίσης να χρηματοδοτούνται από τον προϋπολογισμό της Ευρωπαϊκής Ένωσης οι στρατιωτικές επιχειρήσεις διαχείρισης κρίσεων και, για αυτόν τον σκοπό, να καταστούν διαθέσιμοι πρόσθετοι κοινοτικοί πόροι από τα κράτη μέλη·

46. επικρίνει το γεγονός ότι, λόγω του μηχανισμού ΑΘΗΝΑ και άλλων ειδικών μηχανισμών που χρηματοδοτούνται από τα κράτη μέλη ή ακόμη και από το Ευρωπαϊκό Ταμείο Ανάπτυξης, το Ευρωπαϊκό Κοινοβούλιο δεν είναι σε θέση να ασκήσει οποιονδήποτε δημοσιονομικό έλεγχο επί των στρατιωτικών επιχειρήσεων της ΕΠΑΑ· επισημαίνει ότι υπάρχει επίσης ανάγκη για διαφάνεια στις πολιτικοστρατιωτικές επιχειρήσεις (όπως αστυνομικές αποστολές) που εμπίπτουν σε μια γκρίζα ζώνη μεταξύ ειδικών διευθετήσεων και χρηματοδότησης από τον προϋπολογισμό της ΚΕΠΠΑ·

47. ζητεί συνεπώς μια νέα δημοσιονομική μεθοδολογία προκειμένου να αυξηθεί η διαφάνεια στις δαπάνες της ΕΠΑΑ και να υποστηριχθεί η ανάπτυξη των στρατιωτικών και πολιτικών ικανοτήτων που απαιτούνται για την επίτευξη των στόχων της Ευρωπαϊκής Στρατηγικής Ασφάλειας:

α) σε πρώτο στάδιο, που θα έπρεπε να αρχίσει το 2007 και να μην υπερβεί τη διετία, το Συμβούλιο πρέπει να καταρτίζει ένα έγγραφο προϋπολογισμού το οποίο να αντικατοπτρίζει τις δεσμεύσεις που έχουν αναλάβει τα κράτη μέλη για την εκπλήρωση του Πολιτικού Βασικού Στόχου 2008 και του Στρατιωτικού Βασικού Στόχου 2010 και να βασίζεται στους υπάρχοντες καταλόγους (κατάλογος απαιτήσεων, κατάλογος δυνάμεων και κατάλογος προόδου)·

β) σε δεύτερο στάδιο, τα κράτη μέλη πρέπει να αναλάβουν υποχρεώσεις ως προς την ΕΠΑΑ μέσω ενός εικονικού "προϋπολογισμού" στον οποίο θα δεσμεύονται, σε πολυετή βάση, να εισφέρουν πόρους για τη χρηματοδότηση του εξοπλισμού και του προσωπικού που απαιτούνται για τις επιχειρήσεις της ΕΠΑΑ. Το έγγραφο αυτό, αν και δεν θα είναι νομικά δεσμευτικό, θα γίνει ωστόσο σημαντικό πολιτικό έγγραφο δίπλα στον προϋπολογισμό της ΕΕ και θα μνημονεύει τα ποσά που είναι διατεθειμένα να δαπανήσουν τα κράτη μέλη για την ΕΠΑΑ. Θα διευκολύνει τον "συνεπωμισμό των βαρών" μεταξύ των κρατών μελών, εξασφαλίζοντας μεγαλύτερη διαφάνεια όσον αφορά τις στρατιωτικές δαπάνες, και θα εξετάζεται από κοινού από το Ευρωπαϊκό Κοινοβούλιο και τα κοινοβούλια των κρατών μελών σε ετήσια βάση·

γ) θεωρεί ότι το σχεδιαζόμενο αναθεωρημένο δημοσιονομικό σύστημα της Ένωσης για το 2008-9 πρέπει να περιλαμβάνει τελικές αποφάσεις για τον εξορθολογισμό του προϋπολογισμού της ΚΕΠΠΑ και της ΕΠΑΑ, όσον αφορά μεταξύ άλλων τη συνεκτίμηση των εθνικών δαπανών σε επίπεδο ΕΕ σε σχέση με τη διάσταση της ασφάλειας και της άμυνας·

Ευρωπαϊκή αγορά εξοπλισμού άμυνας και ερευνητική συνεργασία

48. τονίζει ότι η Ευρωπαϊκή Στρατηγική Ασφάλειας προϋποθέτει ισχυρή και ανεξάρτητη ευρωπαϊκή αμυντική βιομηχανία και αυτόνομες τεχνολογικές ικανότητες έρευνας και ανάπτυξης, που να είναι σε θέση να προστατεύουν αποτελεσματικά τα θεμελιώδη συμφέροντα ασφαλείας της ΕΕ και των κρατών μελών· συμπεραίνει από τη δημόσια συζήτηση ότι, προκειμένου να προωθηθεί η ανταγωνιστικότητα της ευρωπαϊκής αμυντικής βιομηχανίας και να αναπτυχθεί αυτόνομη βιομηχανική βάση που θα προσφέρει τις αναγκαίες αμυντικές ικανότητες, απαιτείται να εγκριθούν για τα σχετικά με την άμυνα προϊόντα κανόνες εσωτερικής αγοράς οι οποίοι θα είναι προσαρμοσμένοι στις ιδιομορφίες του τομέα αυτού· υπογραμμίζει ότι οι κανόνες αυτοί πρέπει να διευκολύνουν τη βιομηχανική συνεργασία και το εμπόριο στο εσωτερικό της Κοινότητας· υπενθυμίζει ότι η παρέκκλιση του άρθρου 296 της Συνθήκης ΕΚ αφήνει ανέπαφο το καθήκον των κοινοτικών θεσμικών οργάνων να νομοθετούν όσον αφορά την ανάπτυξη της εσωτερικής αγοράς για τον εξοπλισμό και τις υπηρεσίες που σχετίζονται με την άμυνα, υπό την προϋπόθεση ότι η νομοθεσία αυτή προστατεύει τα θεμελιώδη συμφέροντα ασφαλείας των κρατών μελών και της ΕΕ· υποστηρίζει ότι χρειάζεται να επιτευχθεί υψηλό επίπεδο προστασίας·

49. προσβλέπει συνεπώς στην ερμηνευτική ανακοίνωση της Επιτροπής για την εφαρμογή του άρθρου 296 της Συνθήκης ΕΚ, στην πρόταση της Επιτροπής για ειδική οδηγία σχετικά με τις αμυντικές προμήθειες, καθώς και στη δημιουργία δεσμευτικής νομικής πράξης σχετικά με τη διευκόλυνση των ενδοκοινοτικών μεταφορών των σχετικών με την άμυνα προϊόντων, η οποία θα αντικαταστήσει τις υπάρχουσες εθνικές άδειες εξαγωγής με απλοποιημένο κοινό σύστημα· υποστηρίζει ότι το σύστημα αυτό πρέπει να προστατεύει τα θεμελιώδη συμφέροντα ασφαλείας της ΕΕ και των κρατών μελών ορίζοντας τις αρχές της ευρωπαϊκής πολιτικής εξαγωγών με βάση τον κώδικα συμπεριφοράς της ΕΕ για τις εξαγωγές όπλων·

50. υπενθυμίζει ότι ορισμένοι κανόνες, όπως το άρθρο XXIII της Συμφωνίας του ΠΟΕ για τις κρατικές προμήθειες, αναγνωρίζουν τη δυνατότητα προστασίας θεμελιωδών συμφερόντων ασφαλείας όσον αφορά τις αμυντικές προμήθειες· τονίζει ότι, προκειμένου να εξασφαλισθεί η προστασία των συμφερόντων ασφαλείας της ΕΕ και των κρατών μελών, οι κοινοί κανόνες που θα θεσπισθούν πρέπει να χορηγούν προτίμηση στα σχετικά με την άμυνα προϊόντα ευρωπαϊκής προέλευσης έναντι όσων προέρχονται από τρίτες χώρες, να εφαρμόζουν πλήρως την αρχή της αμοιβαιότητας στις εμπορικές σχέσεις και να ευνοούν τη χρήση τεχνολογίας που προστατεύεται από ευρωπαϊκά δικαιώματα βιομηχανικής ιδιοκτησίας·

51. χαιρετίζει τον κώδικα συμπεριφοράς του Ευρωπαϊκού Οργανισμού Άμυνας σχετικά με τις αμυντικές προμήθειες και καλεί όλα τα κράτη μέλη να τον προσυπογράψουν· επιμένει ότι πρέπει να καταργηθεί η πρακτική των αντισταθμιστικών οφελών και της "δίκαιης επιστροφής"· θεωρεί αναγκαίο να αναβαθμιστεί το έργο του Ευρωπαϊκού Οργανισμού Άμυνας στο πλαίσιο της ΕΠΑΑ·

52. αναγνωρίζει τη σπουδαιότητα της ερευνητικής συνεργασίας για την ανταγωνιστικότητα της ευρωπαϊκής βιομηχανίας· ζητεί συνεπώς μεγαλύτερη συμπληρωματικότητα μεταξύ του έργου της Επιτροπής και του Ευρωπαϊκού Οργανισμού Άμυνας, με αποτελεσματικότερο διάλογο για την πολιτική έρευνα και την έρευνα που σχετίζεται με την ασφάλεια και την άμυνα στην Ευρώπη· υπογραμμίζει ότι η παροχή τεχνολογιών διπλής χρήσηςκαι πολυλειτουργικών ικανοτήτων, καθώς και η υπερπήδηση της διαχωριστικής γραμμής μεταξύ της έρευνας για πολιτικούς και για αμυντικούς σκοπούς, πρέπει να αποτελούν στόχους και επιδιώξεις της ΕΕ· θεωρεί απαραίτητο, δεδομένης της ποικιλίας εταιρικών δομών στον εν λόγω τομέα σε σύγκριση με άλλους τομείς έρευνας, να προσαρμοστεί ο ορισμός των μικρομεσαίων επιχειρήσεων στον τομέα της ευρωπαϊκής έρευνας για την ασφάλεια·

53. ζητεί ο κώδικας δεοντολογίες για τις εξαγωγές όπλων του 1998 να αποκτήσει ισχύ νόμου σε όλα τα κράτη μέλη καθώς επίσης να χρησιμοποιηθεί και να εφαρμοστεί αποτελεσματικά· είναι της γνώμης ότι η απόφαση για το ποιες χώρες προορισμού πληρούν τις προϋποθέσεις του κώδικα δεοντολογίας πρέπει να λαμβάνεται σε κοινή βάση·

Όπλα μαζικής καταστροφής/Ιράν

54. διαπιστώνει ότι δεν μπορεί να υπάρξει εγγύηση επιτυχίας των προσπαθειών προκειμένου να σταματήσει το Ιράν να παράγει εμπλουτισμένο ουράνιο κατάλληλο για την κατασκευή όπλων· θεωρεί, ωστόσο, ότι η κοινή διαπραγματευτική προσφορά που υποβλήθηκε από την ευρωπαϊκή τρόικα, τις Ηνωμένες Πολιτείες, τη Ρωσία και την Κίνα αντιπροσωπεύει την περισσότερα υποσχόμενη πορεία· χαιρετίζει την πολυμερή προσέγγιση που στηρίζει την εν λόγω προσφορά· εκφράζει τη λύπη του για το γεγονός ότι οι συνομιλίες μεταξύ, αφενός, του Ύπατου Εκπροσώπου της ΕΕ και της Τρόικας της ΕΕ και, αφετέρου, του Ιράν δεν έχουν μέχρι στιγμής επιτύχει ικανοποιητικά αποτελέσματα· δέχεται, κατά συνέπεια, την αντιμετώπιση του θέματος σε επίπεδο Συμβουλίου Ασφαλείας του ΟΗΕ· υπογραμμίζει ότι οι διαπραγματεύσεις μπορούν να συνεχιστούν ανά πάσα στιγμή εφόσον υπάρξουν ενδείξεις από ιρανικής πλευράς για δυνατότητα επιτυχούς έκβασης· είναι πρόθυμο να χαιρετήσει την προθυμία των ΗΠΑ να συμμετάσχουν σε τέτοιες διαπραγματεύσεις με το Ιράν·

Προς την κατεύθυνση της Ένωσης Ασφάλειας και Άμυνας

55. επισημαίνει ότι η ΕΕ βαδίζει προς την εξέλιξή της και σε Ένωση Ασφάλειας και Άμυνας, που θα καλύπτει την εξωτερική ασφάλεια καθώς και διάφορες πτυχές της εσωτερικής ασφάλειας, την καταπολέμηση της τρομοκρατίας σε όλες τις μορφές της και τη διαχείριση φυσικών καταστροφών και θα περιλαμβάνει τα εξής στοιχεία:

α) τη δέσμευση των κρατών μελών ότι θα είναι σε θέση:

- να διαθέσουν 60000 στρατιώτες εντός 60 ημερών και να τους απασχολήσουν επί έναέτος στο πλαίσιο ειρηνευτικών επιχειρήσεων όπως αποφασίστηκε στο Ευρωπαϊκό Συμβούλιο του Ελσίνκι, καθώς και να συγκροτήσουν 13 μάχιμους σχηματισμούς ταχείας ανάπτυξης, με δύο από αυτούς διαρκώς σε ετοιμότητα από το 2007·

- να αναπτύξουν ικανότητες πολιτικής διαχείρισης κρίσεων στους τομείς των αστυνομικών επιχειρήσεων, του κράτους δικαίου, της πολιτικής διοίκησης και της πολιτικής προστασίας, όπως αποφασίστηκε στο Ευρωπαϊκό Συμβούλιο της Σάντα Μαρία ντα Φέιρα της 19ης - 20ής Ιουνίου 2000·

β) ευρωπαϊκή δομή διοίκησης που θα περιλαμβάνει επιτροπή πολιτικής και ασφάλειας, στρατιωτική επιτροπή, στρατιωτικό επιτελείο (που όλα λειτουργούν από το 2001) και πολιτικό και στρατιωτικό πυρήνα με εκκολαπτόμενο κέντρο επιχειρήσεων·

γ) την ευρωπαϊκή δύναμη χωροφυλακής με το στρατηγείο της στη Βιτσέντζα, που πρέπει να χρησιμοποιηθεί για τη μελλοντική αστυνομική αποστολή στο Κοσσυφοπέδιο·

δ) τον Ευρωπαϊκό Οργανισμό Άμυνας που πρότεινε το Ευρωπαϊκό Συμβούλιο και λειτουργεί από το 2004·

ε) την Εuropol και το ευρωπαϊκό ένταλμα σύλληψης

στ) κοινούς κανόνες για τις προμήθειες και τις εξαγωγές όπλων

ζ) ευρωπαϊκή έρευνα στον τομέα της ασφάλειας, ως αυτόνομη θεματική προτεραιότητα σύμφωνα με το 7ο πρόγραμμα-πλαίσιο έρευνας·

56. είναι της γνώμης ότι η εν λόγω διαδικασία πρέπει να ενισχυθεί με τα εξής στοιχεία:

α) δημιουργία κοινής αγοράς στον τομέα της άμυνας, ως μέσου δημιουργίας πραγματικά ολοκληρωμένης ευρωπαϊκής βάσης αμυντικής τεχνολογίας σύμφωνα με τις αρχές της αλληλεξάρτησης και της εξειδίκευσης μεταξύ των κρατών μελών της ΕΕ·

β) κοινό σύστημα δορυφορικής και αερομεταφερόμενης συγκέντρωσης πληροφοριών και κοινά τηλεπικοινωνιακά πρότυπα, που θα βρίσκονται στη διάθεση των στρατιωτικών και αστυνομικών υπηρεσιών και των υπηρεσιών διαχείρισης καταστροφών·

γ) δημιουργία μόνιμης ευρωπαϊκής ναυτικής δύναμης στη Μεσόγειο, με ακτοφυλακή, ώστε να καταστεί εμφανής η ευρωπαϊκή παρουσία και να αυξηθούν οι δυνατότητες της ΕΕ για διαχείριση κρίσεων σε μια περιοχή μέγιστης σπουδαιότητας για τα συμφέροντα της ΕΕ στον τομέα της ασφάλειας·

δ) ευρωπαϊκό προϋπολογισμό που να καλύπτει όχι μόνο τις πολιτικές αλλά και τις στρατιωτικές πτυχές της ασφάλειας·

ε) έναν αναπληρωτή ευρωπαίο υπουργό εξωτερικών με αρμοδιότητα στην πολιτική ασφάλειας και άμυνας·

στ) συχνότερες συνεδριάσεις των υπουργών άμυνας της ΕΕ·

ζ) ευρωπαϊκή δύναμη πολιτικής προστασίας όπως προτείνει η προαναφερθείσα έκθεση του Michel Barnier, καθώς επίσης ευρωπαϊκό πολιτικό ειρηνευτικό σώμα και εταιρική σχέση οικοδόμησης της ειρήνης·

η) διαθέσιμες ευρωπαϊκές ικανότητες αεροπορικών και θαλάσσιων μεταφορών σε περίπτωση βοήθειας για καταστροφές, επιχειρήσεων διάσωσης και αμυντικών επιχειρήσεων (πολυτροπικές μεταφορές που θα συνδυάζουν τα καταλληλότερα μέσα)·

θ) επαρκή κοινοβουλευτικό έλεγχο από τα κοινοβούλια των κρατών μελών και από το Ευρωπαϊκό Κοινοβούλιο·

57. τονίζει τη σημασία της Συνθήκης για τη θέσπιση Συντάγματος της Ευρώπης, η οποία θα επιφέρει σημαντική πρόοδο προς την κατεύθυνση της Ένωσης Ασφάλειας και Άμυνας, ιδίως με:

α) το αξίωμα του Ευρωπαίου Υπουργού Εξωτερικών, που θα είναι ταυτόχρονα Αντιπρόεδρος της Επιτροπής·

β) τη ρήτρα αλληλεγγύης, για περιπτώσεις στις οποίες κράτος μέλος πλήττεται από τρομοκρατική επίθεση, φυσική καταστροφή ή ανθρωπογενή καταστροφή·

γ) τη ρήτρα για την αμοιβαία βοήθεια μεταξύ των κρατών μελών σε περίπτωση ένοπλης επίθεσης κατά της επικράτειας κράτους μέλους·

*

* *

58. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, στις κυβερνήσεις και στα κοινοβούλια των κρατών μελών, καθώς και στους Γενικούς Γραμματείς των Ηνωμένων Εθνών, του ΝΑΤΟ, του ΟΑΣΕ και του Συμβουλίου της Ευρώπης.

[1] ΕΕ C 33 E της 9.2.2006, σ. 580.

[2] Κείμενα που εγκρίθηκαν, P6_TA(2006)0037.

--------------------------------------------------